ddrg/super_eurlex huggingface dataset:
SKRIFTLIG FORESPØRGSEL P-1265/00

af Hugues Martin (PPE-DE) til Kommissionen

(11. april 2000)

Om: Præcisioner vedrørende en exceptionel eksportstøttes forenelighed med fællesskabsretten

Den storm, som hærgede Vesteuropa i december 1999, forvoldte uhørte skader inden for skovbrugssektoren. Det lader ikke til, at EU-institutionerne har forstået omfanget af den økonomiske, sociale og kulturelle indvirkning af de forårsagede ødelæggelser, for slet ikke at tale om de øgede risici for brande nu, hvor sommersæsonen nærmer sig, til trods for de forhandlinger, der har fundet sted i Europa-Parlamentet.

For at tackle den presserende situation har den franske regering bl.a. besluttet at allokere et beløb på 50 FRF pr. ton for transport af træ beregnet til eksport til EU-medlemsstaterne og til tredjelande.

Fællesskabets konkurrenceregler og navnlig pligten til fællesskabspræference forbyder med rette en sådan bistand, med undtagelse af når den tager sigte på at afhjælpe en exceptionel situation. Det hedder således i artikel 87, stk. 2, litra b), i TEF: Forenelige med fællesmarkedet er: [mldr] støtte, hvis formål er at råde bod på skader, der er forårsaget af naturkatastrofer eller af andre usædvanlige begivenheder.

Vil Kommissionen tage hensyn til denne exceptionelle karakter, således som den gjorde det bl.a. efter den store tørke i Portugal i 1993-1994, og vil tillade den støtte, som Frankrig har iværksat?

Svar afgivet af Franz Fischler på Kommissionens vegne

(3. maj 2000)

Den støtte, som de franske myndigheder har givet meddelelse om, er for øjeblikket ved at blive gennemgået af Kommissionen i lyset af artikel 87 (tidl. artikel 92, stk. 2 litra b) i EF-traktaten. Kommissionen gør en særlig indsats for, at der kan træffes en hurtig beslutning i denne sag.
SKRIFTLIG FORESPØRGSEL E-1203/00

af Bart Staes (Verts/ALE) til Rådet

(13. april 2000)

Om: Anvendelse af tyske sprænghoveder ved et kemisk angreb fra den tyrkiske hærs side

Som svar på skriftlig forespørgsel E-2386/99(1) meddeler Rådet, at Rådet har intet kendskab til de kilder, som det ærede medlem henviser til.

Informationskilderne til

- den tyske støtte til opførelse af et laboratorium for kemiske våben i Tyrkiet,

- den tyrkiske hærs anvendelse af kemiske våben mod den kurdiske PKK-bevægelse og

- den tyske oprindelse (Buck og Depyfag) af de kemiske sprænghoveder, den tyrkiske hær har anvendt,

blev imidlertid nævnt i indledningen til den pågældende forespørgsel

Det drejer sig navnlig om:

- det tyske forsvarsministerium

- ZDF-programmet Kennzeichen D og

- en undersøgelse foretaget af universitetet i München.

Desuden hedder det ordret i punkt 3 og 5 i skriftlig forespørgsel E-2386/99, at Rådet gennem forespørgslen har fået kendskab til disse forhold (dvs. opførelsen af et laboratorium for kemiske våben og anvendelsen af kemiske våben).

Vil Rådet indhente oplysninger hos universitetet i München om den tyske oprindelse (Buck og Depyfag) af de sprænghoveder, den tyrkiske hær anvendte ved et kemisk angreb på den kurdiske PKK-bevægelse den 11. maj 1999?

Hvorfor vægrer Rådet sig i benægtende fald ved at indhente oplysninger om den tyske oprindelse (Buck og Depyfag) af de sprænghoveder, den tyrkiske hær anvendte ved et kemisk angreb på den kurdiske PKK-bevægelse den 11. maj 1999, i betragtning af at dette var i strid med CWC-konventionen?

Vil Rådet i bekræftende fald give udtryk for sin utilfredshed med denne overtrædelse af CWC-konventionen over for den tyske og den tyrkiske regering?

(1) EFT C 280 E af 3.10.2000, s. 38.

Samlet svar på skriftlige forespørgsler E-1203/00, E-1204/00 og E-1205/00

(10. juli 2000)

Alle EU's medlemsstater er deltagende stater i konventionen om forbud mod udvikling, fremstilling, oplagring og anvendelse af kemiske våben og sådanne våbens tilintetgørelse (CWC).

Organisationen for Forbud mod Kemiske Våben (OPCW) er oprettet i medfør af artikel VIII i konventionen for at sikre gennemførelsen af dens bestemmelser, herunder bestemmelserne om international verifikation af konventionens overholdelse. Alle de i CWC deltagende stater er medlemmer af OPCW. Det er den organisation, som har til opgave at verificere de deltagende staters overholdelse af konventionens bestemmelser.

De specifikke spørgsmål, som det ærede medlem rejser, har ikke været behandlet i Rådet eller Rådets organer.
SKRIFTLIG FORESPØRGSEL P-0618/00

af Monica Frassoni (Verts/ALE) til Kommissionen

(24. februar 2000)

Om: Boligspekulation i Is Arenas

I svaret på forespørgsel E-2177/99 (20. januar 2000)(1) erklærer Kommissionen, at der ikke ydes støtte over strukturfondene til byggeprojektet i Is Arenas.

Den 16.-17. februar 2000 bragte den lokale presse og lokalt tv imidlertid udtalelser af en sardisk politiker gående ud på, at finansieringer fra EU i en størrelsesorden af 4 mia. ITL i forbindelse med lokalplanen for Oristano skulle være i fare, hvis byggeselskabet Is Arenas' projekt standses.

Kan Kommissionen oplyse, om disse udtalelser er korrekte? Hvilken forbindelse er der mellem lokalplanen for Oristano og selskabet Is Arenas' projekt? Er de 4 mia. ITL bestemt for selskabet Is Arenas?

Kan Kommissionen i benægtende fald fastslå, at en eventuel afbrydelse af selskabet Is Arenas' projekt ikke vil skade lokalplanen for Oristano? Og agter Kommissionen i bekræftende fald at standse bevillingerne til projektet, der berører et område, der indgår i det italienske forslag til Natura 2000-netværket, og som ikke har været underkastet en miljøindvirkningsvurdering?

(1) EFT C 225 E af 8.8.2000, s. 66.

Svar afgivet på Kommissionens vegne af Michel Barnier

(23. marts 2000)

Siden Kommissionen afgav sit svar på det ærede medlems skriftlige forespørgsel E-2177/99(1), er den blevet underrettet om, at det pågældende projekt faktisk er blevet udvalgt inden for rammerne af den territoriale beskæftigelsespagt for Oristano, der medfinansieres af Fællesskabets strukturfonde under det multiregionale operationelle program Territoriale beskæftigelsespagter for de italienske mål 1-regioner.

Selskabet Is Arenas' byggeprojekt blev endeligt godkendt af de italienske myndigheder i december 1999 og er blevet medfinansieret af Den Europæiske Fond for Regionaludvikling til et beløb af 2 900 mio. ITL (1,5 mio. EUR) ud af en samlet investering på 6 500 mio. ITL (3,4 mio. EUR).

Kommissionen træffer for tiden de foranstaltninger, der er nødvendige for at kontrollere, om der skulle være eventuelle overtrædelser af EF-retten på miljøområdet. Hvis sådanne overtrædelser bliver konstateret, vil Kommissionen suspendere EF-støtten til det pågældende projekt.

(1) EFT C 225 E af 8.8.2000, s. 66.
SKRIFTLIG FORESPØRGSEL E-0578/00

af Michl Ebner (PPE-DE) til Kommissionen

(29. februar 2000)

Om: Beskatning af kerosin i flytrafikken

Under henvisning til forespørgsel E-2169/99(1) og svaret herpå, hvor Kommissionen principielt går ind for en beskatning af kerosin, men anfører, at den nuværende ikke-beskatning skyldes den internationale

retssituation, anmodes Kommissionen om at oplyse, om der hvad dette angår ikke bør satses på en revision af Chicago-konventionen, der stammer fra første halvdel af sidste århundrede? Endvidere bør flyvninger inden for Europa indtil da klassificeres som indlandsflyvninger og de finansielle midler, der frigøres gennem en beskatning af kerosinen samtidig anvendes til finansiering af miljøprojekter.

Kommissionen anmodes om at oplyse, om den agter at foretage et så dristigt skridt?

(1) EFT C 225 E af 8.8.2000, s. 63.

Svar afgivet på Kommissionens vegne af Loyola de Palacio

(2. maj 2000)

Kommissionens konklusioner i forbindelse med en omfattende undersøgelse af virkningen af en beskatning af kerosin er for nylig blevet fremlagt i meddelelsen om lufttransport og miljø(1) og meddelelsen om beskatning af motorbrændstof til fly(2). Kommissionen vil tage hensyn til Parlamentets synspunkter vedrørende disse dokumenter i forbindelse med udviklingen af den videre politik på dette område.

Der kan ganske rigtigt være behov for at modernisere den grundlæggende internationale lovgivning om luftfart (Chicago-konventionen), men det skal ses i en meget større sammenhæng, og beskatningen falder ikke rigtigt ind under dette spørgsmål.

Det er vigtigt at forstå, at selve Chicago-konventionen ikke har den store betydning for beskatningen af brændstof, der anvendes i international luftfart. De nuværende juridiske begrænsninger skyldes standardklausuler i bilaterale luftfartsaftaler, der er indgået mellem de underskrivende stater af Chicago-konventionen, som er baseret på en beslutning fra Rådet for Organisationen for International Civil Luftfart (ICAO), om at brændstof, der anvendes i international lufttransport, ikke skal beskattes.

Meddelelsen om lufttransport og miljø samt meddelelsen om beskatning af motorbrændstof til fly indeholder en detaljeret vurdering af, hvilke virkninger en beskatning af brændstof til luftfart vil få for de ruter i Fællesskabet, som Fællesskabets luftfartsselskaber driver.

(1) KOM(1999) 640 endelig udg.

(2) KOM(2000) 110 endelig udg.
SKRIFTLIG FORESPØRGSEL E-0583/00

af Mark Watts (PSE) til Kommissionen

(29. februar 2000)

Om: En bæredygtig europæisk transportpolitik

Kommissionen bedes oplyse, i hvilket omfang EU efter dens opfattelse bør tilstræbe en harmonisering af transportpolitikken i Europa, f.eks. gennem ensartede færdselsregler, ensartede skatte- og afgiftsordninger, ensartede hastighedsgrænser, ensartede sikkerhedskrav, ensartede krav til køretøjerne og en ensartet liberaliseringspolitik?

Svar afgivet på Kommissionens vegne af Loyola de Palacio

(14. april 2000)

Kommissionen mener, at medlemlandenes transportpolitik skal harmoniseres i det omfang, det er nødvendigt for at det indre marked fungerer effektivt samt for at undgå konkurrenceforvridning og for at fremme miljøbeskyttelse og transportsikkerhed.

Angående spørgsmålet om fælles trafikregler for international trafik, er disse og visse interne regler såsom vejskiltes størrelse, form og farve omhandlet af Wienerkonventionen om international vejtransport, der administreres af De Forenede Nationers Økonomiske Kommission for Europa.

Fartbegrænsninger fastsættes på nationalt plan af medlemsstaterne. Kommissionen har ikke i sinde af gribe ind inden for dette område, medmindre der er klare tegn på, at dette kan gennemføres med held. I stedet er holdningen, er der kan opnås mere ved udvikling af fartkontrolsystemer.

Hvad angår sikkerhedskrav og standarder for køretøjer, er en hel række af standarder for køretøjer allerede blevet harmoniseret, både for kommercielle og private køretøjer.

Inden for vejsektoren har Kommissionen for nyligt offentliggjort en meddelelse(1), der følger op på meddelelsen om vejsikkerhed fra 1997, og som udførligt beretter om fremskridt i handlingsprogrammet for vejsikkerhed 1997-2001 samt fastsætter prioriteter for fremtidige handlinger.

Kommissionen har også netop taget et andet fundamentalt skridt frem mod bedre sikkerhed til søs i de europæiske farvande ved d. 21. marts 2000 at vedtage en meddelelse om sikkerhed til søs og olietransport(2), hvori det foreslås at opstramme den eksisterende lovgivning om havnestatskontrol og klassifikationsselskaber men også at udfase tankskibe med enkeltskrog i europæiske farvande.

Specielt inden for sikkerhed i luften har Kommissionen taget initiativ til at skabe en myndighed for luftfartssikkerhed i Europa, som gennem integration af nationale systemer skulle sikre et højt og harmoniseret sikkerhedsniveau.

(1) KOM(2000) 125 endelig udg.

(2) KOM(2000) 142.
SKRIFTLIG FORESPØRGSEL E-0035/00

af Robert Evans (PSE) til Kommissionen

(19. januar 2000)

Om: Opdræt af skovhøns og fasanfugle

Vil Kommissionen oplyse, om bestemmelserne vedrørende opdrættede dyrs velfærd også finder anvendelse på skovhøns og fasanfugle, når de opdrættes med henblik på at blive skudt af sportsjægere?

Svar afgivet på Kommissionens vegne af David Byrne

(22. februar 2000)

Minimumskravene til beskyttelse af dyr, der holdes til landbrugsformål, er fastsat i Rådets direktiv 98/58/EF af 20. juli 1998(1).

I artikel 1, stk. 2, i ovennævnte direktiv står der, at det ikke finder anvendelse på (...) dyr, der skal deltage i konkurrencer, udstillinger og kulturelle eller sportsmæssige arrangementer eller aktiviteter. Desuden finder direktivet ikke anvendelse på vilde dyr.

Derfor er fasaner og ryper, der opdrættes til udsætning med henblik på jagt, ikke omfattet af direktivet.

(1) EFT L 221 af 8.8.1998.
SKRIFTLIG FORESPØRGSEL E-0297/00

af Hartmut Nassauer (PPE-DE) til Kommissionen

(11. februar 2000)

Om: Situationen for mindretal i Den Tjekkiske Republik

I Kommissionens beretninger om fremskridt i Den Tjekkiske Republik på vej mod tiltrædelse (1998 og 1999) anføres det, at situationen for mindretallene med undtagelse af roma er tilfredsstillende.

Har Kommissionen kendskab til, at den ekspropriering og fordrivelse af fastboende tyske befolkningsgrupper, som skete efter krigen, udgør en fortsat overtrædelse af obligatoriske normer i folkeretten, og som indskrænker rettighederne betydeligt for de slægtninge til den tyske befolkningsgruppe, der i dag lever i Den Tjekkiske Republik?

Samlet svar afgivet på Kommissionens vegne af Gunter Verheugen på skriftlige forespørgsler E-0293/00, E-0294/00, E-0295/00, E-0296/00, E-0297/00, E-0298/00, E-0299/00, E-0300/00, E-0301/00, E-0302/00, E-0303/00 og E-0398/00

(20. marts 2000)

Tiltrædelsesforhandlingerne med Den Tjekkiske Republik vedrører især dens godkendelse af og tilpasning til Den Europæiske Unions regelværk samt dens evne til at opfylde de betingelser for medlemskab, som Det Europæiske Råd har opstillet. Som medlem af EU vil Den Tjekkiske Republik være nødt til at vedtage og gennemføre fællesskabsbestemmelserne og -politikkerne på alle områder, herunder principperne om fri bevægelighed for personer og fri etableringsret. Det af det ærede medlem rejste spørgsmål skal først og fremmest betragtes i denne sammenhæng, men naturligvis spiller også de politiske kriterier, der blev fastlagt i København, en vigtig rolle, eftersom de vedrører beskyttelsen af menneskerettighederne og af mindretallenes rettigheder. Kommissionen overvåger nøje udviklingen på disse områder i alle ansøgerlande.

Det er imidlertid vigtigt at bemærke, at det tema, der berøres i forbindelse med disse spørgsmål, vedrører begivenheder, der fandt sted, inden EF-traktaten trådte i kraft. De såkaldte Benesch-dekreter vil derfor ikke spille nogen rolle under tiltrædelsesforhandlingerne. Desuden fastslås det i EF-traktatens artikel 295 (tidligere artikel 222), at de ejendomsretlige ordninger i medlemsstaterne ikke berøres af denne traktat. Kommissionen er derfor ikke i stand til at gribe ind i spørgsmål vedrørende tilbagegivelse af ejendom i nuværende eller kommende medlemsstater.

Den Tjekkiske Republik har siden 1992 været kontraherende part i Den Europæiske Menneskerettighedskonvention. Det er Europarådet, der er ansvarligt for gennemførelsen af denne konvention, og derfor bør spørgsmål om emner, der henhører under denne konvention, rettes til Europarådet.

Desuden kan Kommissionen henvise det ærede medlem til de relevante bestemmelser i den tjekkisk-tyske erklæring om de gensidige forbindelser, der blev vedtaget den 21. januar 1997.

Af de forskellige ovenfor anførte grunde anser Kommissionen det for vanskeligt at tage stilling i de særlige sager, som det ærede medlem har rejst.
SKRIFTLIG FORESPØRGSEL E-0795/00

af Stephen Hughes (PSE) til Kommissionen

(16. marts 2000)

Om: Virksomheden Lucent Technologies

I midten af 1999 blev Angela Elliot Mathis, britisk statsborger, topleder og bestyrelsesmedlem i den belgiske virksomhed Lucent Technologies, afskediget uden varsel og uden begrundelse for afskedigelsen. Hun var blevet head hunted uden for Belgien og ansat i virksomheden blot 13 måneder forinden i kraft af hendes fremragende resultater i IT-sektoren, og resultaterne af hendes arbejde for virksomheden giver ingen forklaring på afskedigelsen. Efter belgisk ret havde hun under disse omstændigheder ingen beskyttelse eller rettigheder i forbindelse med opsigelse.

Deler Kommissionen den opfattelse, at det i stigende grad vil være usandsynligt, at enkeltpersoner drager fordel af muligheden for at bosætte sig og arbejde, hvor de ønsker det inden for EU, medmindre der over alt i EU indføres minimumsgarantier på det sociale og arbejdsmarkedsmæssige område og f.eks. om afskedigelse af enkeltpersoner?

Svar afgivet på Kommissionens vegne af Anna Diamantopoulou

(11. april 2000)

Med hensyn til beskyttelsen af enkeltpersoner mod afskedigelse i forbindelse med arbejdstagernes frie bevægelighed fastsættes følgende i artikel 7 i Rådets forordning nr. 1612/68/EØF af 15. oktober 1968 om arbejdskraftens

frie bevægelighed inden for Fællesskabet(1): En arbejdstager, der er statsborger i en medlemsstat, må ikke på grund af sin nationalitet behandles anderledes på de øvrige medlemsstaters område end indenlandske arbejdstagere med hensyn til beskæftigelses- og arbejdsvilkår, navnlig for så vidt angår aflønning, afskedigelse og, i tilfælde af arbejdsløshed, genoptagelse af beskæftigelse i faget eller genansættelse.

I henhold til de oplysninger, Kommissionen råder over, afhænger beskyttelsen af enkeltpersoner mod afskedigelse i Belgien i visse tilfælde af den enkelte arbejdstagers lønniveau. For arbejdstagere over et bestemt lønniveau er beskyttelsen mod afskedigelse aftalt i den enkeltes ansættelseskontrakt.

(1) EFT L 257 af 19.10.1968.
SKRIFTLIG FORESPØRGSEL E-0655/00

af Michel Rocard (PSE) til Rådet

(13. marts 2000)

Om: Konventionen om Den Internationale Arbejdsorganisation (ILO) om de værste former for børnearbejde (nr. 182)

ILO vedtog i juni 1999 en ny konvention om de værste former for børnearbejde (nr. 182).

Hvilke medlemsstater har ratificeret denne konvention?

Agter Rådets nuværende formandskab at træffe foranstaltninger med det formål at fremme ratificeringen af denne konvention snarest muligt i alle medlemsstaterne?

Svar

(10. juli 2000)

Ved udgangen af marts 2000 havde Det Forenede Kongerige, Finland og Irland ratificeret nævnte konvention. Herudover har to andre europæiske stater og syv ikke-europæiske stater ratificeret konventionen. I Spanien er ratifikationsinstrumentet til behandling i parlamentet.

Formandskabet understreger, at det er vigtigt, at denne konvention ratificeres af så mange stater som muligt, og minder om, at den helt enestående blev enstemmigt vedtaget af Den Internationale Arbejdskonference i 1999, og at den spiller en betydelig rolle i bestræbelserne på at forbedre forholdene for verdens børn.

Formandskabet er klar over forskellene i medlemsstaternes ratifikationsprocedurer, men vil benytte de midler, det har til sin rådighed, for over for medlemsstaterne at understrege nødvendigheden og betydningen af, at denne vigtige konvention snarest ratificeres.
SKRIFTLIG FORESPØRGSEL E-0527/00 af Michl Ebner (PPE-DE) til Kommissionen. Afskaffelse af told- og skatteprivilegier for diplomater.



EF-Tidende nr. 046 E af 13/02/2001 s. 0011 - 0011



SKRIFTLIG FORESPØRGSEL E-0527/00 af Michl Ebner (PPE-DE) til Kommissionen (28. februar 2000) Om: Afskaffelse af told- og skatteprivilegier for diplomater Under henvisning til skriftlig forespørgsel E-1996/99(1) og Kommissionens svar, hvori det bl.a. hedder, at opretholdelsen af afgifts- og skatteprivilegierne, som fastlagt i Wienerkonventionen af 1961, ikke længere er begrundet i det indre marked og egentlig burde ophæves, bedes Kommissionen oplyse, om den sideløbende med den konsekvent gennemførte linje i spørgsmålet om afskaffelse af de toldfrie indkøbsmuligheder for alle EU-borgere ikke også, under hensyntagen til retfærdighedsprincippet og politisk anstændighed, agter at sætte en stopper for de tilsvarende særprivilegier for ansatte i diplomatiet i EU? (1) EFT C 219 E af 1.8.2000, s. 63. Svar afgivet på Kommissionens vegne af Frederik Bolkestein (14. april 2000) Kommissionen har intet yderligere at tilføje til sit svar på det ærede medlems tidligere skriftlige forespørgsel E-1996/99 angående de privilegier, der indrømmes diplomater i henhold til Wienerkonventionen.
SKRIFTLIG FORESPØRGSEL E-0921/00 af Theresa Villiers (PPE-DE) til Kommissionen. Ad hoc-arbejdsgruppe om skattesvig.



EF-Tidende nr. 026 E af 26/01/2001 s. 0132 - 0132



SKRIFTLIG FORESPØRGSEL E-0921/00 af Theresa Villiers (PPE-DE) til Kommissionen (25. marts 2000) Om: Ad hoc-arbejdsgruppe om skattesvig Kan Kommissionen oplyse, hvilke møder der inden for det seneste halve år er afholdt i ad hoc-arbejdsgruppen om skattesvig, som er nedsat efter forslag fra den spanske regering? Hvilke konklusioner blev der draget, og hvornår kan arbejdsgruppens endelige rapport forventes? Svar afgivet på Kommissionens vegne af Frederik Bolkestein (12. maj 2000) Kommissionen deltager i møderne i den ad hoc-arbejdsgruppe om skattesvig som omtales af det ærede medlem, og bidrager aktivt til arbejdet heri. Denne gruppe er imidlertid oprettet under Rådet, og formandsskabet heri forestås af samme instans, og denne forespørgsel bør derfor efter Kommissionens mening rettes til Rådet.
SKRIFTLIG FORESPØRGSEL E-1517/00

af Olivier Dupuis (TDI) til Kommissionen

(12. maj 2000)

Om: Krænkelse af menneskerettigheder i Vietnam

Den 6. april bekendtgjorde den vietnamesiske menneskerettighedskomite over for Menneskerettighedskommissionen i Genève hvilke frihedskrænkende foranstaltninger, den vietnamesiske regering har truffet. Deriblandt kan nævnes forbud mod publikationer af religiøs karakter, konfiskering og destruktion af forfatteren Bui Ngoc Tans bog Récit de l'An 2000, der beskriver fængselsforholdene og resocialiseringspolitikken i Vietnam, offentliggørelsen af en presselov, som skærper statens kontrol med cirka 500 officielle publikationer, og som gør det muligt for enhver at retsforfølge aviser og journalister og få dem dømt til at betale erstatning for offentliggørelse af injurierende oplysninger, selvom sådanne oplysninger måtte være rigtige. For eksempel kan nævnes, at Patriarken for den Forenede Buddhistiske Kirke i Vietnam, Thich Huyen Quang, stadig er fængslet på 18. år uden at have fået sin sag hørt ved en domstol. Endelig oplever Vietnam i øjeblikket en stigning i antallet af dødsdømte, som alene i 1999 var på 194 (113 henrettelser i 1996, 150 i 1997, 170 i 1998). Er Kommissionen bekendt med denne alvorlige forværring af menneskerettighedssituationen i Vietnam? Hvilke foranstaltninger har den truffet eller påtænker den at træffe for at få de vietnamesiske myndigheder til at garantere ytringsfrihed, løsladelse af Thich Huyen Quang, udsættelse af henrettelserne, således at en reel demokratisering af landet kan påbegyndes?

Svar afgivet på Kommissionens vegne af Christopher Patten

(9. juni 2000)

Kommissionens delegation i Hanoi følger sammen med medlemsstaternes diplomatiske missioner nøje de problematiske sager på menneskerettighedsområdet og deltager fuldt og helt i ethvert forsøg på at forelægge Unionens bekymringer for de vietnamesiske myndigheder.

Kommissionen er underrettet om de begrænsninger, der gælder for diverse publikationer i Vietnam, selv om det endnu ikke har været muligt at få bekræftet meddelelsen om konfiskering og destruktion af bogen Récit de l'An 2000, og selv om det har heller ikke været muligt at fremskaffe sikre tal for henrettelserne i år 1999. Naturligvis er Kommissionen bekendt med, at patriarken for Den Forenede Buddhistiske Kirke i Vietnam, Thich Huyen Quang, fortsat er under husarrest. Det er dog ikke helt indlysende, hvorvidt alle disse udviklingstendenser tilsammen skulle indebære en alvorlig forværring af menneskerettighedssituationen i Vietnam.

Faktisk tyder en række iagttagelser gennem de sidste to år på, at der er gjort visse fremskridt. Forbindelserne til den katolske kirke er forbedret en smule, og antallet af verificerede politiske fanger er aftaget betydeligt. Kommissionen vil dog fortsat følge udviklingen på nært hold, herunder de særlige spørgsmål, der er rejst i denne forespørgsel, og den vil træffe de foranstaltninger, som medlemsstaterne kan blive enige om, med henblik på at gøre de vietnamesiske myndigheder opmærksomme på de nævnte problemer.